शिक्षक अब केवल अधिकारियों को रिपोर्ट देने वाले नौकर बन गए है | हर दिन की डाक को लिखना और समय पर पहुचना ही उनकी नौकरी का अर्थ रह गया है | अपनी कमजोरी और मजबूरी को इन रिपोर्टों के नीचे दबाने में ही वे अपनी भलाई समझते हैं | सभी परिस्थितियां इतनी उदासीन है कि वह कुछ बोलना भी नही चाहता | अध्यापक नौकरशाही के प्रति मन से या बेमन से समर्पित है उनके पास न तो कोई अपनी संगठनात्मक शाकित है , न वे किसी व्यापक समूह के गठन की किसी प्रक्रिया से जुड़े हैं | जो टूटे फूटे संगठन विभिन्न राज्यों में हैं , उनमे किसी राजनीतिक दृष्टि या सामाजिक दर्शन का प्रमाण नही मिलता | साथ ही अगर ऐसे छोटे छोटे संगठनो का मुद्दा केवल अध्यापकों के मानदेय तक ही सीमित रह जाता है | क्योंकि ऐसे मुद्दे उठाने से सहयोग की उम्मीद बढ़ जाती है | आज अध्यापकों का मानदेय ही उनकी जरुरत बन गया है | यदि मानदेय या भत्ते को लेकर कुछ कमियां हो तो पूरे देश में शिक्षक आन्दोलन खड़े हो जाते है | पिछले दस वर्षों से शिक्षकों ने अपने कौशल कला और गुणवत्तापूर्वक शिक्षण कैसे होना चाहिए , इसके लिए आवाज़ बुलंद नही की | केवल भत्ते को लेकर ही समाचारों में शिक्षक आन्दोलन की खबरें सुनने को मिलती हैं |